पिछला दिने भोजपुरी मेगा स्टार आ गायक मनोज तिवारी हाजीपुर में उद्यमी विहार के एगो कई तल्ला वाला इंडस्ट्रियल पार्क के शिलान्यास कइलन. हाजीपुर के कुआरी में हजारों लोग का मौजूदगी में मशहूर बिल्डर ‘वास्तु विहार’ के तर्ज पर ओकरे औद्योगिक इकाई ‘उद्यम विहार’ का तरफ से हाजीपुर के लोगन के ई नायाब तोहफा दिहल गइल.
एह मौका पर उद्यम विहार के सीएमडी विनय तिवारी कहलन कि एक साल में ई भवन बन जाई आ तब एहमें दू सौ लघु उद्यम लगावल जाई जवना के बुकिंग शुरु हो गइल बा. बिजली के चौबीस घंटा सप्लाई खातिर तीन मेगावाट के कैप्टीव पावर प्लांटो लगावल जाई. बाद में अइसने पार्क राज्य के बाकिओ शहर में बनावे के योजना बा.
शिलान्यास कइला क बाद मनोज तिवारी उमेद जतवलें कि आवे वाला दिन में बिहार क लोग पंजाब के टिकट कटावल भुला जाई. अइसनका योजना निश्चिते बिहार के बेरोजगारी खतम करे में सार्थक साबित होखी. समारोह में आइल भाजपा के प्रदेश महामंत्री मिथिलेश तिवारी कहलन कि उद्यम विहार के ई प्रयास अनूठा साबित होखी.
एह मौका पर मनोज तिवारी अपना गवनई से लोगन के जम के मनोरंजनो कइलें. उनुकर साथ देत रहली महुआ टीवी क लोकप्रिय गायिका सुरभि.
(शशिकांत सिंह रंजन सिन्हा के रपट)
bho_Deva bho_Deva bho_Deva bho_Deva bho_Deva